b'\n_START_ARTICLE_\nTriangel (heraldikk)\n_START_PARAGRAPH_\nTriangel er en flatefigur i heraldikken, og den er der en likesidet trekant._NEWLINE_Triangelfiguren er brukt i v\xc3\xa5penskjold allerede fra middelalderen og i de fleste land med europeisk heraldikk. Et triangel med figurer p\xc3\xa5 inng\xc3\xa5r bl.a. i El Salvadors riksv\xc3\xa5pen, Filippinenes presidentflagg samt i Nicaraguas flagg og Nicaraguas riksv\xc3\xa5pen. De norske kommunene Andebu og Grong har tre triangler i sine kommunev\xc3\xa5pen, mens Oppeg\xc3\xa5rd har sytten. Det finnes mange offentlige v\xc3\xa5pen (statlige og kommunale) i b\xc3\xa5de Skandinavia og andre land med triangel. I norske slektsv\xc3\xa5pen er et triangel mer sjelden. I Sverige hadde Engelbrekt Engelbrektsson (d\xc3\xb8d 1436) i skjoldet et triangel som fra hver side har en utvoksende lilje. Denne figuren kan ogs\xc3\xa5 oppfattes som tre halve liljer stilt som et triangel._NEWLINE_En figur i v\xc3\xa5penskjold og flagg som er trekantet og dannet av en streng, kan se ut som et triangel som det er lagt et mindre triangel p\xc3\xa5. Denne figuren er ogs\xc3\xa5 blitt kalt for triangel._NEWLINE_Triangelet er forskjellig fra den heraldiske figuren som kalles en spiss, fordi en spiss kommer ut fra skjoldkanten eller fra en annen v\xc3\xa5penfigur. Triangelet er ikke inntil skjoldkanten, men st\xc3\xa5r \xc2\xabsvevende\xc2\xbb i skjold eller felt._NEWLINE_I bumerker brukes ett eller flere triangler formet ved hjelp av en sammenhengende strek eller linje. Trianglene kan henge sammen som to triangler formet som et timeglass, tre triangler som trikvetra eller fire som en valknute.'